b'\n_START_ARTICLE_\nPainoasiain ylihallitus\n_START_PARAGRAPH_\nPainoasiain ylihallitus oli vuosina 1865\xe2\x80\x931919 toiminut suomalainen keskusvirasto, joka valvoi ennakkosensuuria Suomessa. Sen edelt\xc3\xa4j\xc3\xa4 oli 1828\xe2\x80\x931865 toiminut Sensuuriylihallitus._NEWLINE_Viraston teht\xc3\xa4v\xc3\xa4 oli ennaltaehk\xc3\xa4ist\xc3\xa4 kielletyn tai sopimattoman materiaalin julkaiseminen ennakkotarkistamalla kaikki Suomessa julkaistu tai maahan tuotu kirjallisuus sek\xc3\xa4 valvomalla kirjastoja ja kirjakauppoja. Sill\xc3\xa4 oli painoasiamiehi\xc3\xa4 kaikissa kaupungeissa, joissa sijaitsi kirjapainoja tai joissa julkaistiin sanomalehti\xc3\xa4. Kaikkeen julkaisutoimintaan sek\xc3\xa4 kirjakauppojen ja -painojen perustamiseen tuli pyyt\xc3\xa4\xc3\xa4 Painoasiain ylihallituksen lupa, ja se my\xc3\xb6s rankaisi mahdollisista rikkomuksista.\n_START_SECTION_\nHistoria\n_START_PARAGRAPH_\nEnnakkosensuuri oli Suomessa lakkautettuna vuodet 1865\xe2\x80\x931867, mutta k\xc3\xa4ynnistytty\xc3\xa4\xc3\xa4n uudelleen se kuului Painoasiain ylihallituksen valvontaan. Vuoden 1919 painovapauslaki kielsi ennakkosensuurin lopullisesti, jolloin viraston toiminta p\xc3\xa4\xc3\xa4ttyi ja painovapauden valvonta siirtyi oikeusministeri\xc3\xb6lle.'